
Приложение № 1

Мотиви по  чл. 28, ал. 2 от Закона за нормативните актове към проект на    Наредба за допълнение на Наредба за поддържане и опазване на обществения ред на територията на община Долни чифлик
1. Причини, които налагат допълнение на Наредба за поддържане и опазване на обществения ред на територията на община Долни чифлик.
С параграф 58 от  преходните и заключителни разпоредби на Закона за изменение и допълнение на Закона за автомобилните превози (обн,. Държавен вестник 60 от 07.07.2020 г.) е допълнен Закона за движение по пътищата, като е създадена уредба, която да осигури безопасно придвижване на лицата с електрически превозни средства (т. нар. „електрически тротинетки“). В мотивите към законопроекта за изменение и допълнение на Закона за автомобилните превози се посочва, следното:  „Действащото законодателство в тази област не съдържа уредба, която да осигури безопасно придвижване на лицата с индивидуални електрически превозни средства (електрически тротинетки). Липсата на  ясни правила при използването на индивидуални електрически превозни средства е съществен фактор и предпоставка за настъпването на пътнотранспортни произшествия, застрашаващи здравето и живота на уязвимите участници в движението. С направените предложения се цели преодоляване на тази празнота. Предвид големият брои индивидуални електрически превозни средства, които навлизат на вътрешния пазар от  Европейския съюз, Европейската комисия  предприема действия по събиране на информация която да послужи за подготовка на законодателен акт, с който да бъде преодоляна установената празнота в действащата към момента нормативна уредба. До приемане на съответния Европейски нормативен акт, с който да бъдат регулирани този кръг от обществени отношения, следва на национално ниво в краткосрочен план да бъдат уредени най – неотложните въпроси във връзка с легалната дефиниция на понятието „индивидуални електрически превозни средства“; определянето на изискванията за предпазни средства при тяхната употреба; местата, на които е разрешено придвижването им; максимално допустима скорост на движение и минимална възраст на техните водачи.“
Съгласно § 6, т.18б от допълнителните разпоредби на Закона за движение по пътищата "Индивидуално електрическо превозно средство" е пътно превозно средство, оборудвано с електрически двигател/и и максимална конструктивна скорост, надвишаваща 6 km/h, без или със място за сядане с височина на точка R (референтна точка на седене), ненадвишаваща 540 mm, когато превозното средство е с не повече от две колела или с височина на точка R, ненадвишаваща 400 mm, когато превозното средство е с три или повече колела, със собствена маса до 50 kg. Не са индивидуални електрически превозни средства инвалидните колички, обслужващи лица с увреждания.
Уредбата на индивидуални електрически превозни средства се намира в раздел XVIII на Закона за движение по пътищата „Особени правила за някой участници в движението“.
Минималната възраст на водача за управление на индивидуално електрическо превозно средство е  шестнадесет години – по велосипедна инфраструктура и по пътища и улици с максимално разрешена скорост до 50 km/h; четиринадесет години само по – велосипедни алеи.
Законодателят предоставя изрична компетентност на Общинските съвети с нормата на  чл. 80а, ал. 4 от   Закона за движение по пътищата с Наредба да определят:
1. по-ниски максимално допустими скорости от 25 km/h, както и
2.  редът за определяне на задължителните зони за паркиране на индивидуални електрически превозни средства, включително и максимално допустимия брой, както и условията и реда за тяхното предоставяне и ползване.

Електрическите тротинетки се превърнаха във феномен в много градове по света, като алтернатива на автомобилния трафик. Напоследък станахме свидетели на зачестяване на инцидентите, причинени в резултат от управлението на тротинетки. Тротинетките се карат с неразумно висока скорост между колите, както и между хората по паркове, площади и тротоари.

С оглед на гореизложеното се прави предложение  за създаване на точка 1 в Раздел шести – „Особени правила за някои участници в движението“ в Наредба за поддържане и опазване на обществения ред на територията на община Долни чифлик, като бъде допълнена съобразно правомощията, които законодателят е предоставил на общинските съвети съобразно  чл. 80а, ал. 4 от  Закона за движение по пътищата, а именно по- ниска максимално допустима скорост, както и реда за определяне на задължителни зони за паркиране на индивидуалните електрически превозни средства, както и условията и реда за тяхното  предоставяне и ползване.

2. Цели, които се поставят. 
	Привеждане в съответствие на Наредба за поддържане и опазване на обществения ред на територията на община Долни чифлик с измененията на Закона за движението по пътищата съгласно параграф 58 от  преходните и заключителни разпоредби на Закона за изменение и допълнение на Закона за автомобилните превози (обн,. Държавен вестник 60 от 07.07.2020 г.). Подобряване на обществената осведоменост в областта на безопасното поведение на пътя при управление на електрически тротинетки; подобряване качеството на атмосферния въздух, чрез алтернативни начини за придвижване, чрез електрически тротинетки.

3. Финансовите и други средства, необходими за прилагането на новата уредба.
За прилагането на Наредбата не е необходимо разходването на допълнителни финансови или други средства.
4. Очаквани резултати от  допълнението на Наредбата.
Подобряване на пътната безопасност на територията на община Долни чифлик в частта на движението на индивидуални електрически превозни средства. Подобряване качеството на атмосферния въздух чрез алтернативни начини за придвижване, чрез индивидуални електрически превозни средства.

[bookmark: _GoBack] 5. Анализ за съответствие с правото на Европейския съюз.
	Доколкото настоящите промени са във връзка с влязъл в сила закон който е съобразен с европейското законодателство, то същите са в съответствие с правото на Европейския съюз. 


КРАСИМИРА АНАСТАСОВА
Кмет на община Долни чифлик

Приложение № 2
                                                                                                   Проект!
 
 Наредба за допълнение на Наредба за поддържане и опазване на обществения ред на територията на община Долни чифлик


[bookmark: p54192895]§ 1. В Раздел шести се създава  нова точка  1. -   „Особени правила за някои участници в движението.“ с чл.  23а, ал. 1 и ал. 2, чл. 23б и чл. 23в:

	Раздел шести. 1.
   „Особени правила за някои участници в движението.
[bookmark: p51026792]Чл. 23а. (1) Водачът на индивидуално електрическо превозно средство не може да развива скорост, по-висока от 25 km/h.
(2) Движението с индивидуално електрическо превозно средство в паркове, градини, площади, детски площадки, площи, предназначени само за пешеходци, тротоари на територията на община Долни чифлик, както и в рамките на кръстовищата с пресичания на пешеходни зони, е забранено, с изключение на обозначените за това места. Ограничението не се прилага за пешеходци при движение чрез бутане на индивидуално електрическо превозно средство.
[bookmark: p51026793]Чл. 23б.  Паркирането на индивидуални електрически превозни средства в паркове, градини, площади, детски и спортни площадки, зелени площи, площи, преназначени само за пешеходци, тротоари, спирки, пътеки за преминаване и пред рампи за достъп на хора с увреждания на територията на община Долни чифлик, е забранено, освен на определените за това от Община Долни чифлик места в паркове, градини и пешеходни пространства.
[bookmark: p51026794]Чл. 23в. Разпоредбите на чл. 80а от Закона за движението по пътищата се прилагат съответно.“
§ 2. Създава се нов чл. 29 а: 
„чл. 29 а. (1) Наказва се с глоба от 50 лв./25.56 евро. физическо лице, което извърши нарушение на чл. 23а, ал. 1 и ал. 2.
(2) Наказва се с глоба от 50 лв./ 25.56 евро физическо лице, което извърши нарушение на чл. 23б.
(3) При повторно нарушение на чл. 23а, ал. 1 и ал. 2 и чл. 23б  на физическите лица се налага административно наказание - глоба в размер на 100 лв./51,13 евро.“
§3. В параграф 1 от Допълнителните разпоредби се създава т. 11:
„11. Индивидуално електрическо превозно средство" е пътно превозно средство, оборудвано с електрически двигател/и и максимална конструктивна скорост, надвишаваща 6 km/h, без или със място за сядане с височина на точка R (референтна точка на седене), ненадвишаваща 540 mm, когато превозното средство е с не повече от две колела или с височина на точка R, ненадвишаваща 400 mm, когато превозното средство е с три или повече колела, със собствена маса до 50 kg. Не са индивидуални електрически превозни средства инвалидните колички, обслужващи лица с увреждания.“
	



ПРЕХОДНИ И ЗАКЛЮЧИТЕЛНИ РАЗПОРЕДБИ

§ 4. В тримесечен срок от влизането в сила на настоящата Наредба се определят местата за паркиране на индивидуални електрически превозни средства в паркове, градини и пешеходни пространства по чл. 23б.
§ 5  Наредбата влиза в сила три дни след публикуването и на официалната интернет страница на община Долни чифлик на основание чл. 22, ал. 2 от ЗМСМА  с изключение на глобите и паричните стойности от Наредбата, посочени в евро, които влизат в сила   от датата на въвеждане на еврото в Република България.

	



















